**“Алтаргана-2012” уласхоорондын наада угтуулан**

**БУРЯАД-МОНГОЛШУУДАЙ САЙТ**

Монгол ороной toonto.mn сайт нээгээд, ямар һонин юумэ мэдэхэ болохо   
аргатайбибди гэжэ “Буряад Үнэн” сониной уншагшадта хөөрэхэ хүсэлтэйб. Энэ сайт дээрэ “Минии тоонто” гэжэ дамжуулга харуулдаг. Хэдэн дамжуулгануудыень һонирхон харааб. Түүхэ судалдаг эрдэмтэн Б. Нацагдорж буряад-монголшуудай түүхэ, бүридэл тухай, Нэршүүгэй, Бүреэгэй гэрээ (договор) тухай, ШУА-ийн Түүхын хүреэлэнгийн шэнжэлгэнүүд, эрдэмтэдэй тайлбаринууд тухай, нүүдэл арадай ажабайдал, иргэнэй (граждан) дайн тухай, 1926 ондо – 16 мянган, 1937 ондо – 35 мянган буряад-монголшууд Хүбсэгэлһээ эхилээд Дорнод хүрэтэр хилэ зубшаад ажаһуужа, хэлмэгдүүлһэнэй һүүлээр эрэгтэйшүүлэй 95 хубиие барижа усадхаһан, харин оршон үедэ Монгол орондо 45 мянган буряад-монголшууд ажаһууна гэжэ хөөрэһэниинь тон ехэ һонирхол татана. “Минии тоонто” гэжэ дамжуулгада Монголой буряадуудай Сагаалганаа угтахыень харуулаа, нэрэтэй солотой хүнүүд угсаатанаа амаршалхыень харуулаа һэн. Энэ сайтые үүсхэн байгуулагша, “Изинис эйрвэйс” компаниин сургалтын хэлтэсэй дарга Чинзориг иигэжэ хөөрэнэ:

– Орос уласын буряад залуушуулай вебсайт таниха болоод, жэшээ  
абажа, буряад-монголшуудай сайт байгуулха, нэбтэрүүлхэ һанал  
намда түрөө һэн. Буряад хэлэн дээрэ ном хомор гээшэ. Соёл түүхэ,  
дуу хүгжэм, ёһо заншал тухай мэдээ суглуулха, дамжуулха  
шаардалгатай байгааб. Эхин дээрэ Оросой уласта ажаһуудаг  
буряад найзанар туһалаа һэн. Жаргал Бадагаров багша ямар мэдээ  
табимаар гээшэб, ямар нэрэ үгэлтэй гээшэб гээд дурадхалнуудые  
хэлэжэ туһалаа һэн. Буряад залуушуулые, бүгэдые холбожо байгаа  
интернет соо гэр орон мэтэ toonto.mn гээд нэрлэбэл таарамжатай  
байна гээд хэлээ һэн. Минии нүхэд Ганбаатар, Бадамжавын  
Ууганбаяр, Зоригтобаяр, Нацагдорж гэгшэд дизайн бүтээгээд, мэдээ   
суглуулаад, 2006 ондо эхилээ бэлэйбди. Эхин дээрэ хэрэглэгшэд  
үсөөн байгаа. Харин мүнөө гадаада гүрэнүүдһээ, дотоодоһоо, хүгшэн   
залуугүй хэрэглэгшэд олон болоо юм. Буряад улсын засаг түрын буряад   
хэлэн дээрэ вебсайдуудай урилдаа (конкурс) эхилхэдэнь, оролсоод, бидэнэй хэжэ байһан ажал сэгнэгдэжэ, буряад хэлэн дээрэ эгээл эрхим интернет сайт байгуулалга гээд диплом, мүнгэн шагналда хүртөө һэмди. Агын тойрогто болохоёо байһан “Алтаргана-2012” уласхоорондын наадамда эдэбхитэй оролсожо, даяаршажа байгаа энэ дэлхэйдэ өөрын онсолигоо хадагалжа, би буряад-монголби гэһэн үнгэ түхэлөө элирхэйлэн омог бардам ябахамнай болтогой!

– Ехэ Монгол Улас байгуулагдаһанай 800 жэлэй ойн һайндэрэй һүүлээр   
2006 ондо Монгол гүрэнэй буряад гарбалтай залуушуул уг изагуур, үндэһэн соёлоо дээдэлжэ хүгжөөхэ һанаа бодолтой нэгэдэн уулзажа, бэе бэетэеэ танилсажа, 2010 оной апрель һарада албан ёһоор бүридхүүлжэ, “Амин тоонто” гэһэн түрын бэшэ байгуулга зохёогообди. Энэ үйлэ хэрэгтэ анха түрүүшын сагһаа эхилэн www toonto.mn гэһэн сахим хуудаһамнай ехэ шухала үүргэтэй байгаа. Шэнэ, шэнэ ажал зохёон ябуулжа, Монголой буряадуудые, Хүбсэгэлэй хизаарһаа Дорнодын тала хүрэтэр буряад нютагуудые холбон, саашадаа бүхы дэлхэйн буряад залуушуулые холбохоор һарабшалан, уряалан уринабди. Буряад арадай харилсаа холбоое дэмжэжэ, мэдээсэл болбосоролыень дээшэлүүлхэ, Буряадай соёл түүхэ, зан заншал тухай түгээн дэлгэрүүлхэ, буряадууд тухай мэдээсэлэй һан үүдхэхэ зорилго урдаа табинабди, – гээд Монгол уласай түрын буса байгуулалга “Амин тоонто” гэжэ бүлгэмэй ударидагша Д. Дагбасүрэн тэргүүн хөөрэнэ.

“Амин тоонтынхид” арга хэмжээнүүдые зохёон байгуулжа, Шэнэхээнһээ, Буряадһаа, Хальмагһаа һурахаа ерэһэн оюутадые, Улаан-Баатарта ажаһуудаг буряадуудые суглуулжа, баян намтартай хүнүүдээр уулзалга үүдхээд, уулзалга тухай toonto.mn сайт дээрэ тунхаглахадань, хэды олон хүн зондо тэдэнтэй танилсаха арга олгогдоһон гээшэб. Монгол улсын юрэнхы сайд ябаһан ашабагад угтай буряад Д. Бямбасүрэн гуайн “Монгол улсын геополитика ба ерээдүй”, “Соёл эрдэм” дээдэ һургуулиин гүйсэдхэхэ захирал, Буряад Судлалын Академиин доктор Самбуу гуайн “Удамшилаар хүниие хүгжүүлэн түрүүлхы”, хуасай омогой Лхасүрэнгийн Бат-Очир гуайн “Монголшуудай гарал үсэл ба ерээдүй” гэһэн сэдэбээр лекцинүүдые эмхидхэһэн байна. “Амин тоонто” байгуулалгын эдэбхитэд Зоригбаатар, Тэнгис, Жамьян, Эрдэнитуяа, Батабэлиг, Баярмаа болон бусад түүхэ, соёл, дуу хүгжэм, ёһо заншал тухай, “Алтаргана” наадам зохёон байгуулха, бэлэдхэл тухай олондо мэдээсэхэ, хөөрэхэ, дамжуулха гол зорилго урдаа табидаг юм.  
  
 Бүхэдэлхэйн монгол туургатанай гал гуламта болоһон Улаан-Баатарта буряад-монголшуудайнгаа түлөө зүдхэн оролдодог toonto.mn сайтынхидта, «Амин тоонтын» залуу нүхэдтөө хэжэ байһан ажал хэрэгтэнь амжалта хүсөөд, буян хэшэгтэй, олзотой омогтой, элүүр энхэ, зол жаргалтай ажаһуухатнай болтогой гээд юрөөнэб!

**Намжилма БАЛЬЖИНИМАЕВА.**